Diari Oficial de la Generalitat Valenciana


Sumari del DOGV 8170, del 15-11-2017 (2017/9899)

RESOLUCIÓ de 6 de novembre de 2017, del director general de Relacions amb les Corts, per la qual es publica el Conveni entre la Universitat Politècnica de València i l'Agència Valenciana d'Avaluació i Prospectiva, per a l'avaluació de l'activitat investigadora del personal doctor contractat en estructures d'investigació del programa d'ajudes per a l'accés al Sistema Espanyol de Ciència, Tecnologia i Innovació.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8170

Data del DOGV
:   15-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/9899


Data del document
:   06-11-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 6 de novembre de 2017, del director general de Relacions amb les Corts, per la qual es publica el Conveni entre la Universitat Politècnica de València i l'Agència Valenciana d'Avaluació i Prospectiva, per a l'avaluació de l'activitat investigadora del personal doctor contractat en estructures d'investigació del programa d'ajudes per a l'accés al Sistema Espanyol de Ciència, Tecnologia i Innovació. [2017/9899]  
  
La Universitat Politècnica de València i l'Agència Valenciana d'Avaluació i Prospectiva han subscrit, el dia 13 de juny de 2017, un conveni per a l'avaluació de l'activitat investigadora del personal doctor contractat en estructures d'investigació del programa d'ajudes per a l'accés al Sistema Espanyol de Ciència, Tecnologia i Innovació, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 3 de novembre de 2017 i número 1547/2017, procedeix la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 6 de novembre de 2017.- El director general de Relacions amb les Corts: Antonio Torres Salvador.  
  
Conveni de col·laboració entre la Universitat Politècnica de València i l'Agència Valenciana d'Avaluació i Prospectiva per a l'avaluació de l'activitat investigadora del personal doctor contractat en estructures d'investigació del programa d'ajudes per a l'accés al Sistema Espanyol de Ciència, Tecnologia i Innovació  
  
València, 13 de juny de 2017  
  
Intervinents  
D'una part, Francisco José Mora Mas, rector de la Universitat Politècnica de València (UPV), que actua en nom i representació d'aquesta. La seua legitimació i representació per a aquest acte deriva del Decret 64/2017, de 26 de maig, del Consell, pel qual es nomena rector de la Universitat Politècnica de València, i amb facultats per a subscriure el present conveni, d'acord amb el que estableix el Decret 182/2011, de 25 de novembre, del Consell, pel qual s'aproven els Estatuts de la Universitat Politècnica de València, i a l'efecte del present conveni sobre les competències que exerceix la UPV en el títol III, capítol II dels seus Estatuts, referit al personal investigador contractat.  
I d'altra, Salvador Palazón Ferrando, director general de l'Agència Valenciana d'Avaluació i Prospectiva (AVAP), actuant en nom i representació d'aquesta, en l'exercici de les facultats previstes en l'article 8.2.F de la Llei 5/2006, de 25 de maig, de la Generalitat, de creació de l'Agència Valenciana d'Avaluació i Prospectiva, i article 9.2.F del Decret 6/2008, de 18 de gener, del Consell, pel qual s'aprova el Reglament de l'AVAP, en virtut del Decret 123/2015, de 31 de juliol, del Consell, pel qual se li nomena director general de l'AVAP, i de conformitat en l'article 7 del Decret 176/2014, de 10 d'octubre, del Consell, i facultat per a aquest acte per Acord del Consell de data 9 de juny de 2017.  
  
Reconeixent-se entre sí capacitat i competència per a obligar-se en aquest conveni.  
  
Exposen  
Primer. Que la UPV dins del Programa Propi d'R+D+i del Vicerectorat d'Investigació, Innovació i Transferència fomenta accions de formació i perfeccionament del personal investigador a través de convocatòries d'ajudes per a la contractació de personal doctor per a l'accés al Sistema Espanyol de Ciència, Tecnologia i Innovació, en estructures d'investigació de la UPV.  
Segon. Que les dites convocatòries d'ajudes per a la contractació de personal doctor per a l'accés al Sistema Espanyol de Ciència, Tecnologia i Innovació, en estructures d'investigació de la UPV estableixen la necessitat que el personal investigador contractat puga sotmetre a avaluació l'activitat investigadora desenvolupada.  
Així mateix, estableix que l'avaluació haurà de tindre en compte criteris d'excel·lència, serà realitzada conforme a les normes de la UPV i comptarà amb un informe extern que tindrà caràcter vinculant en el cas de ser negatiu; que serà realitzat per l'Agencia Nacional de Evaluación de la Calidad y Acreditación (ANECA) o l'òrgan equivalent d'avaluació externa que la llei de la comunitat autònoma determine.  
Tercer. Que en l'àmbit de la Comunitat Valenciana, l'AVAP té competències per a realitzar la dita avaluació, de conformitat amb l'article 31 de la Llei orgànica 6/2001, de 21 de desembre, d'universitats.  
Quart. Que la col·laboració entre la UPV i l'AVAP ha de formalitzar-se mitjançant el present conveni, que servirà d'instrument a l'encàrrec de gestió que es realitza entre elles, d'acord amb allò que disposa l'article 11 de la Llei 40/2015, d'1 d'octubre, de règim jurídic del sector públic, que és el que regula els encàrrecs de gestió.  
  
Pel que antecedeix, les parts acorden la subscripció del present conveni, que es regirà per les següents:  
  
Clàusules  
  
Primera. Objecte del conveni  
És objecte del present conveni l'encàrrec de gestió que realitza la UPV a l'AVAP per a l'avaluació de l'activitat investigadora desenvolupada per personal investigador contractat a l'empara del programa de convocatòria d'ajudes per a la contractació de personal doctor per a l'accés al Sistema Espanyol de Ciència, Tecnologia i Innovació, en estructures d'investigació de la UPV.  
L'AVAP avaluarà l'activitat investigadora del citat col·lectiu seguint criteris iguals o similars als publicats per a les figures de professora o professor contractat doctor en la Resolució d'1 de març de 2016, del president de l'AVAP, per la qual s'aprova la convocatòria, corresponent a l'any 2016, d'avaluació per a la contractació de professorat en les universitats valencianes, en les figures de professora o professor contractat doctor, professora o professor ajudant doctor i professora o professor d'universitat privada.  
La Comissió d'R+D+i de la UPV determinarà les convocatòries i els criteris definitius d'avaluació.  
  
Segona. Procediment i resolució  
2.1. L'avaluació es desenvoluparà conforme el calendari acordat amb la UPV. L'objecte de l'avaluació serà els mèrits científics aportats per la persona investigadora, els quals hauran de presentar-se en format electrònic.  
L'AVAP adscriurà la documentació presentada a un determinat camp científic, a través dels quals s'articula l'assessorament de la comunitat científica, per a procedir a la seua avaluació. A aquest efecte, i en funció del nombre d'avaluacions a realitzar, es procedirà a l'agrupació de la documentació presentada en aquelles àrees de coneixement que guarden major relació.  
2.2. Per cada persona investigadora que presente mèrits científics, l'AVAP emetrà un informe motivat d'avaluació. Aquest informe s'emetrà en els termes de favorable o desfavorable.  
2.3. L'AVAP s'encarregarà del tractament de les dades de caràcter personal a les quals poguera tenir accés en execució de l'encàrrec de gestió, sent-li aplicable el que es disposa en la normativa de protecció de dades de caràcter personal. Així mateix, l'AVAP es compromet també a mantenir en estricta confidencialitat la informació i la documentació facilitada en el marc de l'avaluació.  
2.4. Una vegada finalitzat el procés d'avaluació, l'AVAP remetrà l'informe esmentat en la clàusula 2.2 a la UPV, qui a la vista del mateix dictarà la corresponent resolució.  
  
Tercera. Col·laboració en les reclamacions  
Una vegada publicada la resolució, la UPV donarà trasllat de les reclamacions a l'AVAP amb la finalitat que s'emeta informe sobre aquest tema.  
  
Quarta. Finançament del procés  
La UPV finançarà les despeses que es deriven d'aquest procés. Els preus a abonar estaran en funció del nombre d'expedients de sol·licitud presentats:  
- Fins a 60 sol·licituds presentades el preu ascendirà a 200 - per expedient.  
- Entre 60 i 120 sol·licituds presentades el preu ascendirà a 150 - per expedient.  
- Més de 120 sol·licituds presentades, el preu ascendirà a 120 - per expedient.  
Aquests preus es faran efectius a l'AVAP mitjançant transferència bancària al compte designat a l'efecte per l'AVAP, prèvia presentació de la corresponent factura, i es destinaran a sufragar les despeses derivades de les reunions dels comités d'avaluació i d'un altre personal tècnic que participe en el procés, prèvia presentació de les corresponents certificacions. Tot açò prèvia consignació pressupostària.  
  
  
Cinquena. Efectes  
L'avaluació de l'activitat investigadora per part de l'AVAP tindrà efectes de conformitat amb el previst en la base 3 de la «convocatòria d'ajudes, per a la contractació de doctors per a l'accés al Sistema Espanyol de Ciència, Tecnologia i Innovació, en estructures d'investigació de la UPV», realitzada pel rector de la UPV, en data 21 d'octubre de 2014; sense perjudici de les conseqüències de qualsevol tipus que haja previst vincular la UPV.  
  
Sisena. Vigència i resolució  
El present conveni de col·laboració entrarà en vigor el dia de la seua signatura, que consta al principi del present document, i estarà vigent durant quatre anys.  
Podrà ser prorrogat per un període d'igual durada per acord entre les parts.  
Per al cas de modificació del present conveni, es requerirà acord unànime d'ambdues parts.  
El present conveni podrà resoldre's per les següents causes:  
1. Pel transcurs del termini de vigència del conveni sense haver-se acordat la pròrroga d'aquest.  
2. Per mutu acord entre les parts.  
3. Per l'incompliment de les obligacions i els compromisos assumits per part d'algun dels signants.  
En el cas d'incompliment de les obligacions i els compromisos establits, que facen inviable l'objecte del conveni, la Comissió Mixta de Seguiment i Control, abans de resoldre el conveni, determinarà la responsabilitat de cadascuna de les parts.  
4. Per decisió unilateral d'una de les parts, mitjançant comunicació expressa per escrit a l'altra part, amb una antelació mínima de dos mesos a la data en què es donarà per conclòs.  
En qualsevol cas, la resolució anticipada no afectarà les activitats en curs, les quals se seguiran desenvolupant de conformitat amb l'establit en aquest conveni.  
5. Per decisió judicial declaratòria de la nul·litat del conveni.  
6. Per qualsevol altra causa, diferent de les anteriors, prevista en les lleis.  
  
Setena. No incidència de despesa  
L'aplicació i execució d'aquest conveni, incloent-se a aquest efecte tots els actes jurídics que pogueren dictar-se en la seua execució i desenvolupament, no podran suposar obligacions econòmiques per a la Generalitat, i, en tot cas, hauran de ser atesos amb els mitjans personals i materials de la AVAP.  
  
Huitena. Comissió Mixta de Seguiment i Control  
De conformitat amb el previst en l'article 9 del Decret 176/2014, es constitueix una Comissió Mixta de Seguiment i Control, que estarà integrada per dos representants de cadascuna de les parts.  
L'òrgan mixt de seguiment i control realitzarà les següents funcions:  
  
1. Supervisar l'execució del conveni, així com adoptar les decisions i dictar les instruccions necessàries amb la finalitat d'assegurar la correcta realització de les activitats convingudes, incloent a aquest efecte la solució, en primera instància, de les controvèrsies d'interpretació i compliment que puguen plantejar-se respecte del present conveni.  
2. Informar a les parts dels retards i incidències que es puguen presentar durant l'execució del conveni.  
3. Emetre un informe o valoració final sobre el grau de compliment dels objectius consignats en el conveni subscrit.  
4. Determinar la responsabilitat de cada part en cas d'incompliment de les obligacions i compromisos del conveni. I, si escau, la determinació de les possibles indemnitzacions al fet que pertocara.  
Les actes, els acords i els informes que s'emeten en el desenvolupament i execució de les funcions de la Comissió Mixta de Seguiment, hauran de remetre's a la direcció general de l'AVAP.  
La Comissió Mixta estarà composta pels següents membres:  
Per la UPV:  
El vicerector d'Investigació, Innovació i Transferència, o persona en qui delegue.  
Una persona tècnica de la Universitat, designada pel vicerector d'Investigació, Innovació i Transferència.  
Per l'AVAP:  
El director general de l'AVAP, o persona en qui delegue.  
El cap del Servei de Gestió, Prospectiva i Serveis Públics, o persona en qui delegue.  
Exercirà la Presidència de la Comissió Mixta el director general de l'AVAP o persona en qui delegue i la Secretaria de la Comissió Mixta, la persona designada per la UPV.  
La Comissió Mixta s'ajustarà quant al seu funcionament a l'establit en les disposicions del capítol II del títol preliminar de la Llei 40/2015, d'1 d'octubre, de règim jurídic del sector públic, que porta per rúbrica «Dels òrgans de les administracions públiques».  
  
Novena. Resolució de controvèrsies  
Les qüestions litigioses que es pogueren plantejar sobre la validesa, la interpretació, el desenvolupament, la resolució i els efectes de l'aplicació del present conveni de col·laboració, seran resoltes de forma amistosa entre les parts.  
Per a qualsevol controvèrsia que no puga resoldre's en la Comissió Mixta, les parts se sotmetran a la jurisdicció contenciosa administrativa i als jutjats i tribunals de la ciutat de València.  
  
I, en prova de conformitat, les parts signen el present document per triplicat exemplar i a un sol efecte, en el lloc i la data indicats a l'inici.  
  
  
Per l'Agència Valenciana d'Avaluació i Prospectiva  
Salvador Palazón Ferrando  
  
Per la Universitat Politècnica de València  
Francisco José Mora Mas